Da jeg ikke kender dig, udtaler jeg mig generelt. Som udgangspunkt kan man fint følge periodisk faste og spise al døgnets mad indenfor cirka 8 timer, når man som dig har lavt stofskifte på grund af Hashimotos sygdom. Ved denne såkaldte autoimmune tilstand angriber immunforsvaret skjoldbruskkirtlen, så den danner færre stofskifte­hormoner. Der kan være gunstige effekter på blandt andet kolesterol, blodtryk, humør, energi og overskud, fordøjelse, stabilt blodsukker, vægt, generel robusthed og andre forhold, som kan skabe problemer ved stofskifteforstyrrelser. Du kan godt forvente et vægttab, da man i forsøg typisk spiser 300 kcal mindre om dagen. Får man medicin for en kronisk lidelse, anbefaler jeg altid at tale med lægen, da individuelle faktorer selvfølgelig kan spille ind. Tjek altid, om medicinen skal tages til et måltid. Om dit medicinbehov falder, ved jeg ikke, og umiddelbart er min generelle erfaring, at livsstils­ændringer ikke ændrer grundlæggende på medicinindtaget ved en autoimmun lidelse, herunder Hashimoto. Men jeg mener bestemt, at sund livsstil kan gøre tilstanden mindre farlig, hvis jeg må udtrykke det på den måde, altså modvirke komplikationer.